b'\n_START_ARTICLE_\nBriey\n_START_SECTION_\nGeografija\n_START_PARAGRAPH_\nKraj le\xc5\xbei v severovzhodni Franciji ob re\xc4\x8dici Woigot 74 km severno od Nancyja, 35 km severozahodno od Metza.\n_START_SECTION_\nAdministracija\n_START_PARAGRAPH_\nBriey je sede\xc5\xbe istoimenskega kantona, v katerega so poleg njegove vklju\xc4\x8dene \xc5\xa1e ob\xc4\x8dine Anoux, Avril, Les Baroches, J\xc5\x93uf, Lant\xc3\xa9fontaine, Lubey, Mance in Mancieulles s 17.176 prebivalci._NEWLINE_Naselje je prav tako sede\xc5\xbe okro\xc5\xbeja, v katerem se nahajajo kantoni Audun-le-Roman, Briey, Chambley-Bussi\xc3\xa8res, Conflans-en-Jarnisy, Herserange, Hom\xc3\xa9court, Longuyon, Longwy, Mont-Saint-Martin in Villerupt s 163.621 prebivalci.\n_START_SECTION_\nZgodovina\n_START_PARAGRAPH_\nIzvor imena prihaja od keltske besede\xc2\xa0\xc2\xbbBriga\xc2\xab, ki ozna\xc4\x8duje utrdbo. Zapis iz leta 1072 omenja grad barskih grofov. Sam kraj je dobil mestne privilegije v letu 1263. Nemirna leta sredi 14. stoletja vsled nenadnih sprememb v ekonomski mo\xc4\x8di so bila zaznamovana z razra\xc5\xa1\xc4\x8danjem nasilja po celotni pokrajini in po\xc5\xbeigom Brieya s strani mestne vojske iz bli\xc5\xbenjega Metza (1369)._NEWLINE_Z ukinitvijo starega Burgundskega kraljestva v letu 1477 je bila ustvarjena politi\xc4\x8dna negotovost na obeh bregovih Rena. Briey je bil tako zavzet s strani Karla Drznega v letu 1475, razdejan od protestantov v letu 1591, leta 1635 pa ga je zavzela \xc5\xa1vedska vojska. Ob poslednjih dnevih Napoleonove vojne 1815 so ga za kratek \xc4\x8das okupirali \xc5\xa1e ruski vojaki._NEWLINE_Briey je leta 1801 postal podprefektura departmaja Moselle. Po vklju\xc4\x8ditvi ve\xc4\x8dine ozemlja departmaja k Nem\xc5\xa1kemu cesarstvu ob pogojih Frankfurtskega sporazuma je nekdanji francoski departma prenehal obstajati, njegov preostanek, vklju\xc4\x8dno z Brieyem, pa je bil dodeljen novemu departmaju Meurthe-et-Moselle. Meje slednjega departmaja so ostale nespremenjene tudi ob vrnitvi Lorene k Franciji leta 1919.'